
"Whaur's yer Wullie 
Shakespeare noo?" 

T hon’s the title o Allan Morrison’s new 
buik o Scottish historie ower the lest 
thoosan year unveiled bi Sam Galbraith 
lest month. He maun be weel awaur o the 
ee-grippin pooer o scrievit Scots tae hae 
yaised it in his title in sic a wey but he gies it 
aw awa an spiles the effeck in atween the 
batters bi scrievin aboot oor historie in 
English. Thare nae compare atween it an the 
likes o Glen Telfer’s Scots Legend Series o 
historical biographies furthset bi Argyll 
Publishing an scrievit in Scots (See Jock 
Stein - A Scots Life faurer on). Ye canna 
scrieve aboot oor historie in English. The 
closest ye cuin get is Scottish historie. 
Thon’s the diffrence atween Telfer an 
Morrison whaur Telfer cuin say oor historie, 
oor king or oor airmie while Morrison wad 
be leemitit tae scrievin Scottish history, the 
Scottish king or the Scottish army, the same 
wirds onie ither fremmit scriever wad hae tae 
yaise. It’s aye mair pairsonal tae oorsels tae 
hear oor historie telt bi yin o oor ain an in oor 

Forby aw this, Allan disna seem tae ken that 
Maggie Dickson (Hauf Hangit Meg) wis fae 
Musselburgh an no Edinburgh at aw, as he 
says in his buik. Whit’s mair, he’s wrang tae 
say she lived tae enjoy a richt auld age for 
she murthert anither o her bairns at hame- 
comin an wis hangit agane. She didna jouk 
the hangie the saicont time. 

Dunblane Primary Scuil. 

E fter the wittins anent TESCO an the 
bairns fae Dunblane Primary Scuil in 
Scots Tung Wittins nummer 53, yin o 
oor maimbers, a raicent retired primary scuil 
teacher, threapit that Elaine Wyllie an the 
bairns o her cless, Primary 5(3), micht weel 
be intrestit in readin a copie o STW, sae ae 
copie alang wi a letter wis sent on tae thaim. 
In juist aboot nae time at aw, Elaine wis on 
the phone tae say hoo she haed read baith 

Scots Tung WITTINS 
on the wab. 

The Scots Tung Wittins cuin he vizzied or 
doon-loadit an prentit (noo in HTML format) 
fae the wab-steid o:- 

The Scots Speikers Curn, Glesca. 
Wab-steid backin:- 
http://www.ndirect.co.uk/~love/ 
the letter an the wittins tae the bairns an hoo 


thai wur aw fair pleased an chuffed tae hear 
it. The scuil haes noo been pitten on oor 
distreebution leet tae get a copie o the Scots 
Tung Wittins ilka month an onie wittins thai 
hae, tae dae wi the mither tung, micht kythe 
in thae pages ilka noo an agane; wittins sic as 
“The Heid-maister o Dunblane Primary Scuil 
whiles pits oot a wee wittins-blat (news 
letter) scrievit in Scots.” an “Thare a wheen o 
haims fae furth o Scotland at the scuil, 
maistlie fae England an, tho thai micht no 
hae a ful grip o the accent, thai hae juist as 
muckle birr for the Scots language projecks 
in the scuil as thair Scottish feres haes.” 

Jock Stein - A Scots Life. 

E fter William Wallace an Robert the 
Bruce, Glen Telfer haes noo brocht oot 
anither buik in the Scots Legend Series, 
cried Jock Stein - A Scots Life an aw 
scrievit in Scots juist like oor historie haes a 
richt tae be. Like the ither airlier buiks in 
this series, this yin is scrievit in language that 
shuidna fash onie o the abeelities o younger 
an new readers o the Scots language tho we 
hae tae awn that the Scots in this yin is a wee 
thocht mair peelie-wallie nor the airlier yins 
an Glen haes a haunt o owersettin English 
intae Scots literally athoot takin onie tent o 
Scots gremmar an eediom. A guid exemplar 
cuin be fund in Robert the Bruce whaur he 
owersets way beyond intae wey ayont. 
Noo, way micht weel be a cuttie form o 
away in English, but thare nae wey ye cuin 
yaise wey as a cuttie form o awa in Scots. 
Shuirlie a better chice wad hae been awa 
ayont or e’en weel abuin? The singularitie 
o maist Scots plural verbs is anither pint he 
taks nae tent o but, for aw that, sellin at 
£6.99, it’s shuir tae be a walcome eik tae onie 
scuil leebrarie or wicelike Scots clessroom. 

TESCO in Ireland misses oot 
bi no yaisin the Blarney fae 
the stert. 

o lang syne TESCO set up a cheen o 
muckle-mercats in the Irish Republic 
an for a while, it wis gey hard gaun, 
ettlin tae compete wi the hamelt Irish shops. 
Tae stert wi, aw the scrievit wirds in the new 
muckle-mercats wis in English an, tho 
English is weel yaised ower thare, the fowk 
cuidna tak tae onie shop that haed a hail want 
o onie Erse or e’en onie o the tradeetional 
Irish letterin (font). TESCO fair got its 
fingers burnt for a while or the baw-bee 


drapped an thai makit a maucht tae hae a 
guid dale o Irish language an font kythe in 
thair mercats. 

TESCO haes noo stertit tae big a new 
muckle-mercat in Musselburgh (the Honest 
Toun) an, follaein on fae the success o the 
bairns in Dunblane, Scots Tung haes scrievit 
tae the mercatin director o TESCO tae fleetch 
thaim tae mak yiss o the Mither Tung in the 
Honest Toun an aw. 


The yiss o Scots in 
adverteesin. 


W e spake afore aboot hoo Ally McCoist 
wis like a fish oot o water ettlin tae get 
his mooth roond the English phrase, 
“The best signing I ever made!” in his 
raicent double-glazin ad. Weel he’s got a 
new yin noo aboot the Warld Tassie whaur 
he shaws aw the actin skeels he’s gaithert 
ower the years o divin in the box in sicht o 
the ref. Ally haes nae bother at aw comin 
oot wi a muckle convincin “Och Ma!!!” 
Whit a diffrence it maks whan ye get yersel a 
dacent wicelike script-scriever. 

Fordyce Maxwell, in The Scotsman Diary, 
gies us wittins o a notice that kythed in 
Penicuik High Scuil at the time o the Standart 
an Higher Grade exams :- 

“Exam - Wheesht!” 

The abuin adverteesin slogan wis thocht up 
bi the Scots Language Resource Ha that 
speired Scots Tung tae offer it tae the SFIA, 
the Sea Fish Industry Authority that 


mercats itsel unner the nem o “SEAFISH”. 
We think this is a braw exemplar o Scots 
eediom in adverteesin an keep oor fingers 
crossed as we wait for a repone fae 
SEAFISH. Gin onie o oor 


Neist Forgaitherin. 

Mon. 14t. Sept. 1998 
7.30pm tae 9.00pm Comatee Rm. C. 
Brunton H 


readers cuin think o ither slogans for ither 
companies, juist sen thaim in tae STW an 
we’ll see whit we cuin dae. 


Scots in the media. 








T hare nae doot at aw that whan Jock 
Tamson’s bairns yaised tae be 
interviewed on the wireless or tellie, the 
feck o thaim wad pit it on an try tae speik 
‘proper’. It’s naethin like that thae days but, 
oor hams is that yaised tae lowpin atween ae 
leid an the tither, that ye hae tae keep yer 
lugs weel cockit tae be awaur o the guid 
Scots ye’re hearin. Ye hae tae listen oot for 
the A insteid o I, the ye insteid o you, the tae 
or ti insteid o to an the cannae insteid o 
can’t an monie ithers. Ferry Tales, a 
documentary anent the island ferry-boat. 
Lord of the Isles, wis a guid exemplar. 
Amang the passengers an crew, ye heard 
English, Scots an Gaelic spoken but, gin ye 
cockit yer lugs, ye’d aiblins jalouse that Scots 
haed a wee lead, e’en amang Gaelic speikers 
that thocht thai wur speikin English. The 
feck o the crew wis Scots speikers an it wis 
plain as parritch wi the likes o the cook 
(C’mon! Gie’s a brek!) an yin o the officiars 
(ATI hae tae juist gaun an get on wi it.). 

The hinnermaist shawin o Scottish Women 
haed a dale o men in it an aw for, yin o the 
things thai wur speikin aboot wis, gin it wis 
the mither’s faut that some men turned oot 
tae be mauchtless mammie’s laddies. Andy 
Cameron wis helpin oot Kaye Adams wi the 
praisentin an his furst threap wis “The pun- 
wee sowls.” Thare wis a fair dale o Scots 
tae be heard in this program an aw gin ye 
kept yer lugs cockit. 

We unnerstaun that Channel 4 is ettlin tae 
hae sax programs anent the Scots language 
for the scuils praisentit bi Billy Kay wi a guid 
inpit fae Liz Niven an, the bairns o Dunblane 
Primary Scuil, amang ithers, haes been daein 
thair bit afore the cameras o Channel 4 for 
this program areddies. 

We hear tell an aw o the strang possibeelitie 
that STV micht hae a bairns’ cartoon comin 
oot aw in Scots in the days tae come. 

The Scots Magazine (Juin) haes its raigler 
dale o Scots language stertin wi John 
MacLeay scrievin anent stushies, 
stramashes an collieshangies in Speaking 
Scots. Forby thae Scots wirds, John’s text is 
maistlie aw in Scots an aw. It’s juist a peetie 
that a muckle fotie o Muriel Gray is gowpin 
intae the scrieve fae the opposeet blat - efter 
thon time she threapit hoo hearin the Scots 
language affeckit her erse. Thare a Scots 
pome cried The Feartie-cat bi Rowena M. 
Love an this is follaed bi Jenny Chaplin’s 
cuttie storie, A Hermit Afloat. Jenny aye 
sterts aff in English wi the occasional Scots 
wird driftin intae her scrieve like the antrin 
white flecks o snaw at the stert o a snaw- 
shooer an, as she gets faurer intae her storie, 
the snaw gets heavier an heavier till it dawns 
on ye that whit ye’r readin is guid growthie 
Scots prose. 

Council of Europe Charter 
for Regional Minority 
Languages. 

The Government’s decision to sign the 
Council of Europe Charter for Regional 
Minority Languages with the intention to 
specify Gaelic language in Scotland under 
Part III, when the necessary procedural 


arrangements are in place, was announced 
today in answer to a Parliamentary 
Question. The Scots language will be 
covered by Part II of the Charter. 

The abuin text is taen fae a Scottish Office 
News Release wi the heidin o EUROPEAN 
RECOGNITION FOR GAELIC an the 
follaein wales is taen fae its expoondin notes. 

. In ratifying, the Member State must 

specify one or more languages for which it 
will undertake to apply at least 35 
paragraphs. The Government meets these 
requirements in respect of the Welsh 
language in Wales. In Scotland, a provision 
needs to be made for the use of Gaelic in the 
courts before the Government can specify 
Gaelic in Scotland under Part III of the 
Charter. This provision will be made later 
this year for use of Gaelic in defined 
circumstances in civil proceedings in areas 
of Scotland where Gaelic speakers form a 
substantial proportion of the population. (Dis 
this mean that Stirling Sheriffs cuin still 
gie fowk the jyle for sayin “Ay.” in the 
coorts?) 

. The Charter calls for action to 

safeguard the languages, to facilitate the 
use of the languages in public life, and to 
promote mutual understanding between all 
linguistic groups in the Member States. 
The provisions of Part III are more exacting, 
and cover obligations in education, the 
judicial system, public services, the media, 
and economic and social life. 

. The position of the Scots language is 

different from that of Gaelic. By applying 
Part II of the Charter to Scots, the 
Government will be recognising the 
distinctive nature and cultural value of the 
language. Scottish studies are included at 
all stages in the school curriculum through to 
Higher Grade and Sixth Year Studies, and 
the Higher Still courses will provide further 
opportunities for the study of Scottish 
literature. Study can also be undertaken at 
university level. 

ae noo ye ken! It’s a walcome muckle 
step forrit for the Gaelic an a wee’er step 
forrit for the Mither Tung but a step forrit 
nane the less. Thare thaim as says that the 
Gaelic haes mair want o hainin nor Scots for 
it’s haed tae dree mair skaith an, wi juist 
aboot 65,000 speikers left, agin the Scots 
leid’s 1.5m+, it’s the yin that’s mair liker tae 
dee oot furst. For aw that, thare nae 
compare atween the siller the Government 
gies oot tae the twa leids. For ilka Gaelic 
speiker, the Government gies oot £173 a heid 
an ilka Scots speiker gets 5p a heid at maist. 
Whit haes the Scots language duin tae hae tae 
dree sic a puir farin? 

Wi mair nor 1,5m speikers, Scots disna want 
for as muckle a heid as the Gaels an some 
wad threap that £2 a heid wad be eneuch but 
it’s oor consait that the richt soum shuid be 
nearer tae £4 a heid tae kythe aboot £6m wi 
the feck o the siller gaun tae language 
development an eddication raither nor the 
tellie companies. 

F or aw the siller the Scottish Office haes 
been dalin oot tae Gaelic ower the years, 


the Gaels thirsels, scrievin in the raigler 
Scotsman’s Gaelic column, is noo awnin that 
the nummer o bairns takin the language as a 
scuil subjeck in the hie scuils haes been gaun 
doon fast, e’en in the likes o Stomowey an 
Uist, an the feck o thaim as dis tak it is 
lassies. Teenager lassies speik tae yin- 
anither in Gaelic then chynge ower intae 
English tae speik tae the laddies. English is 
cool for coortin. 

Dinna think thare ocht in aw this for onie o 
us Scots speikers tae craw aboot for, whit 
fashes the Gaels the noo, micht weel be 
fashin oorsels no that monie mair year alang 
the gait athoot we mak a muckle maucht noo 
tae mak sicker it disna. The pliskie that 
Gaelic’s in pruives that onie’s amount o siller 
bi itsel isna gaun tae hain the leid. It’s nae 
yiss waitin on thoosans an thoosans o bairns 
comin oot the scuil, in the days tae come, an 
aw speikin fluent Scots as thair furst chice o 
languages. Scots wull onlie he thair furst 
chice o language gin Scots is the furst chice 
in the hoose. Bairns wull onlie stert yaisin 
Scots gin we learn thaim tae yaise it bi oor 
ain exemplar an that disna juist mean in the 
hoose but in the media an societie in genral 
an aw. It faws tae us aw tae shaw thaim the 
wey. Dinna hing back an juist leave up tae 
the scuils. The weird o the Mither Tung 
lippens on you an me; aw you mithers an 
faithers, grannies an granfaithers, aunties an 
uncles, freens an relations. We maun aw pit 
a stoot hert tae a stey brae. Ding doon oor 
ain Scots Creenge an aiblins the bairns micht 
growe up wan tin for yin o thair ain. Thon 
wad be a richt guid stert. 


Fitba an the Warld Tassie 

A hae tae awn, an A’m no prood o it, that 
onie time A wis watchin England 
playin, A wis aye rootin for the ither 
side. E’en watchin ither fremmit teams 
playin, gin it wis English commentators, A 
aye rootit for the opposite side tae thaim. Ae 
nicht, A wis watchin England an A got fair 
scunnert hearin the commentators sae A tumt 
the soond aff. Help ma boab, did A no find 
thair fitba a pleesure tae watch an A stertit 
rootin for England. It wisna the team nor the 
kintra A cuidna thole efter aw, it wis the 
arrogant language o the commentators. Onie 
time A tumt the soond back on, A wis back 
tae willin the ither side tae score. 




